Petter Solberg toer i Frankrike - kjørte med brukket ribbein
Overfor VG avslører verdensmesteren at han kjørt med brukket ribbein i Frankrike søndag. – Jeg fikk smertestillende av de offisielle legene her, forteller Solberg til VG. – Hvordan skadet du deg? – Du vet, jeg blir aldri voksen, svarer Solberg og vil ikke avsløre mer. Han ble nummer to, mens Jean-Baptiste Dubourg sensasjonelt ble nummer tre. 2. plassen var ekstremt viktig med tanke på VM-gullet. Solberg vant i fjor det første rallycross-VM i historien. – Dette føles så godt, sier Timmy Hansen om å vinne med franske Peugeot i Frankrike. Han vant også på Hell i Trøndelag i forrige VM-runde. – Solberg er langt foran. Hvis han fortsetter sånn, så.... Men jeg er veldig fornøyd med dagen i dag, sier Hansen på det offisielle intervjuet. – Jeg var overrasket over at jeg fikk en så sterk start. Petter Solberg har 219 poeng mot Timmy Hansens 182. Avstanden er altså 37 poeng. Svensken tok inn fire poeng i helgen. – Jeg hadde ikke dekk igjen til finalen. Jeg brukte alt før finalen. Timmy og Dubourg imponerte meg, men uten dekk så er det ikke så lett, sa nordmannen. – Petter trenger i snitt 21 poeng pr. VM-runde for å ta gullet. I helgen fikk han 26, opplyser Solbergs pressesjef Per-Espen Løchen. – Alt går etter planen, sier Petter Solberg til VG. – Det betyr at vi ligger foran skjemaet. Neste VM-runde går i Barcelona om to uker. Finaleresultat: 1. Timmy Hansen, Sverige. 2. Petter Solberg, Norge. 3. Jean-Baptiste Dubourg, Frankrike. 4. Johan Kristoffersson, Sverige. 5. Mattias Ekström, Sverige. 6. Robin Larsson, Sverige. VM totalt: 1. Petter Solberg, Norge 219. 2. Timmy Hansen, Sverige 182. 3. Johan Kristoffersson, Sverige 156. 4. Andreas Bakkerud, Norge 152. 5. Davy Jeanney, Frankrike 146. 6. Mattias Ekström, Sverige 139.
Svenske Timmy Hansen var suveren - men Petter Solberg surfer videre mot VM-gull i rallycross.